Pyl in been ná fratsongelukFoto: NSRI Darren Zimmerman, die Nasionale Seereddingsinstituut (NSRI) se stasiebevelvoerder in Simonstad, sê Willie van Wyk (38) en ŉ vriend het Sondagoggend naby Buffelsbaai by Kaappunt gaan visvang. Hy sê die twee mans het oor rotse geloop om in die water te kom toe hulle deur ŉ golf omgeslaan is. Zimmerman sê ŉ pylgeweer het in die proses afgegaan en die pyl het Van Wyk se bobeen deurboor. Paramedici is na die toneel ontbied. Zimmerman sê die pyl het aan albei kante van Van Wyk se been uitgesteek. Van Wyk is op die toneel gestabiliseer voor die pyl aan albei kante korter geknip is om hom per helikopter na ŉ hospitaal te vervoer. Zimmerman sê Van Wyk is in ŉ stabiele toestand in die hospitaal en dat die pyl tydens ŉ operasie uit sy been verwyder sal word.